Hugh Lofting

Hugh John Lofting (født 4. januar 1886 i Maidenhead i Berkshire i England, død 26. september 1947 i Topanga i California) var en britisk forfatter og tegner. Han er særlig kjent for barnebøkene om Doktor Dyregod (Doctor Dolittle), en figur som har blitt klassisk innen den engelskpråklige barnelitteraturen.

Liv og virke
 Bakgrunn 
Hugh Lofting var ett av seks barn; faren var John Brien Lofting, og moren var Elizabeth Agnes Gannon, som stammet fra Irland. Han vokste opp i Maidenhead, og gikk så på jesuittskolen  Mount St Mary's College i Spinkhill ved Chesterfield i Derbyshire. Hans storebror var Hilary Lofting, som senere ble forfatter i Australia, dit han hadde emigrert i 1915.

Hugh Lofting studerte utenlands fra 1905 til 1906, ved Massachusetts Institute of Technology i USA. Han ble utdannet sivilingeniør. Da han ble alvorlig såret under første verdenskrig, flyttet han og familien til Connecticut i USA. 

Han var gift tre ganger og fikk tre barn, deriblant Christopher som senere skulle forvalte rettighetene til farens bøker.

 Forfatter 
Hugh Loftings debutbok The Story of Doctor Dolittle fra 1920 ble utgitt på norsk som Historien om doktor Gosslig. Hans eiendommelige liv hjemme og merkelige oplevelser i fremmede egne i 1924 med forfatterens egne illustrasjoner. 
Boka kom i ny norsk oversettelse av Zinken Hopp under tittelen Historien om doktor Dyregod. Alt det underlige som hendte ham hjemme og alt det merkelige han opplevde i utlandet i 1949 med tegninger av Robert Storm-Petersen. Seinere oversatte Thorbjørn Egner flere av historiene og gjorde figuren landskjent gjennom sine opplesningsserier i det populære radioprogrammet Barnetimen for de minste på 1950-tallet. I 1954 kom Egners oversettelse, Doktor Dyregod, i bokform, illustrert av Egner selv og utstyrt med hans barnetimeviser til melodier av Christian Hartmann.

I tillegg til en rekke oppfølgere slik at det ble en rekke Dyrogod-bøker, skrev Lofting flere andre barnebøker, ég en bok for voksne.

Fortellingene om Doktor Dyregod er filmatisert flere ganger. De to mest berømte versjonene er den amerikanske familiemusikalen Doctor Doolittle fra 1967 med Rex Harrison i hovedrollen og Dr. Dolittle fra 1998 med komikeren Eddie Murphy.

Lofting vant Newbery-medaljen i 1923 for The Voyages of Doctor Dolittle.

 Bokutgivelser  
Lista viser titler og utgivelsesår for de engelske førsteutgavene. Flere av bøkene er oversatt til norsk.

1920: The Story of Doctor Dolittle
1922: The Voyages of Doctor Dolittle
1923: Doctor Dolittle's Post Office
1923: The Story of Mrs Tubbs
1924: Doctor Dolittle's Circus
1924: Porridge Poetry
1925: Doctor Dolittle's Zoo
1926: Doctor Dolittle's Caravan
1927: Doctor Dolittle's Garden
1928: Doctor Dolittle in the Moon
1929: Noisy Nora
1930: The Twilight of Magic
1932: Gub-Gub's Book, An Encyclopaedia of Food
1933: Doctor Dolittle's Return
1933: Doctor Dolittle's Birthday Book
1936: Tommy, Tilly, and Mrs. Tubbs
1942: Victory for the Slain
1958: Doctor Dolittle and the Secret Lake
1950: Doctor Dolittle and the Green Canary
1952: Doctor Dolittle's Puddleby Adventures

 Referanser

 Eksterne lenker 


 Den engelske teksten til The Story of Doctor Dolittle og The Voyages of Dr. Dolittle i Prosjekt Gutenberg

Kategori:Britiske barnebokforfattere
Kategori:Personer fra Maidenhead
Kategori:Fødsler i 1886
Kategori:Dødsfall i 1947